《和佩韦夫子题淮阴侯祠壁》
清代·李长霞

淮阴山水清且閒，古祠老树生寒烟。汉家宫阙不知处，韩侯庙貌犹人间。

渚蘋无复行客荐，西风卷水秋潺湲。当时逐鹿中原起，国士由来重知己。

登坛既遇隆准公，入宫胡怨儿女子。追亡相国无始终，如何不救钟室死。

故乡虽好不能归，自古功臣多如此。

作者简介：李长霞，字德霄，掖县人。胶州诸生柯蘅室。有《锜斋诗集》。